Martin Ødegaard lånes ut fra Real Madrid til La Liga-kollega Real Sociedad kommende seosong, bekrefter klubbene fredag.

Ødegaard blir presentert sammen med resten av klubbens nysigneringer søndag, opplyser Real Sociedad, som blant andre har hentet den svenske spisskometen Alexander Isak fra Borussia Dortmund.

San Sebastián-klubben ble nummer ni i La Liga forrige sesong. Ødegaard var nylig på besøk hos klubben sammen med sin far Hans Erik og agent Bjørn Tore Kvarme.

Kvarme bekrefter overfor VG at Martin Ødegaard også har forlenget kontrakten med Real Madrid frem til juli 2023.

TV 2s fotballekspert Jesper Mathisen synes overgangen er spennende.

– Det var jo forventet etter ryktene som har versert. Kvarme har tette bånd til klubben og de som styrer, så det er naturlig. Han har garantert hatt mange muligheter i mange land, men han vet at dette er en klubb som vil gi han spilletid. Det er et utrolig spennende klubbvalg på et mye høyere nivå, mener Mathisen.

Mathisen tror Ødegaard er klar for å ta steget til La Liga.

– Jeg tror han er god nok til å spille i alle gode ligaer. Han har utviklet seg stort de siste par årene. Jeg forventer at han spiller rimelig mye, og han ville ikke gått dit uten lovnader om spilletid. Real Madrid hadde heller ikke sendt han dit uten å være sikre på at han får spilletid. Men han kommer til en klubb med mange gode offensive spillere, og han må prestere på et høyt nivå.



Han tror ikke det er umulig at vi får se Ødegaard som en del av Real Madrids førstelag i fremtiden.

– Han har noen ferdigheter få andre har på sitt beste. Det er en mulighet, selv om det er langt frem. Han har nok troen på det selv, og det tror jeg Real har også. Nå blir det enklere for de å få gode svar på hvor god han er. Nå skal han få prøve seg på et mye høyere nivå.



Ødegaard fikk sitt internasjonale gjennombrudd for Vitesse forrige sesong med elleve mål og tolv målgivende på 39 kamper i alle turneringer. I tillegg har han spilt seg til en fast plass på landslaget.

Drammenseren har også vært sterkt koblet til Ajax og Bayer Leverkusen.

Real Sociedad åpner sesongen borte mot Valencia 18. august. Første hjemmekamp blir mot Atlético Madrid 15. september.

Ødegaards agent Bjørn Tore Kvarme har selv en fortid i Real Sociedad. Det samme har Vadim Demidov.